**⏴ במבט חדש לכיתה א**

**שומרים על המזון**

**היקף יחידת הלימוד:** 2 שיעורים

**עמודים:** 45 - 47

# מטרות

* התלמידים יסבירו מה גורם לקלקול המזון.
* התלמידים יציעו דרכים לשמור על המזון מפני קלקול (שיטות ואמצעים טכנולוגיים).

# היערכות לשיעור

* להכין כרטיסי מילים **קלקול מזון, לשמור מזון**
* מומלץ לקרוא את **ההבהרות המתודיות** המתייחסות לנושאי הלימוד במדריך למורה, עמוד 88.
* מומלץ לקרוא בקישור [הבא](https://mabat.tau.ac.il/wp-content/uploads/2019/05/%D7%9B%D7%99%D7%AA%D7%95%D7%AA-%D7%90-%D7%A8%D7%A7%D7%A2-%D7%97%D7%99%D7%99%D7%93%D7%A7%D7%99%D7%9D-%D7%A0%D7%92%D7%99%D7%A4%D7%99%D7%9D-%D7%95%D7%9E%D7%96%D7%95%D7%9F-%D7%9E%D7%A7%D7%95%D7%9C%D7%A7%D7%9C-%D7%9E%D7%95%D7%A0%D7%92%D7%A9.pdf) את הרקע התיאורטי המדעי על קלקול מזון.

שימו לב! הרקע התיאורטי מדעי שמופיע באתר **במבט חדש** נועד לסייע לביסוס ולהעמקת הידע המדעי והטכנולוגי של המורים בלבד.

**מהלך השיעור - ראו בעמודים הבאים.**

# מהלך השיעור: שומרים על המזון

| **מרכיבי מעגל הלמידה** | **פעילויות** |
| --- | --- |
| פתיחה | יחידת לימוד זו תעסוק בגורמים לקלקול המזון ובדרכים לשמירה על המזון מפני קלקול.  מציגים לתלמידים דוגמאות של מזון מקולקל. שימו לב לא לתת לילדים את המזונות, אלא רק להראות תמונות שלהם.  מקימים דיון בעזרת השאלות שבתבנית שיח, עמוד 45.   * מה משותף לכל המזונות שבתמונות? * מה גורם לקלקול מזון? * איך יודעים שמזון מקולקל? * כיצד מזון מקולקל עלול לפגוע בבריאות שלנו? * איך נשמור על מזון שלא יתקלקל?   הדיון נועד ליצור גירוי ללמידה ולהערכת הידע המוקדם של התלמידים בנושא קלקול מזון ודרכים לשמירה על המזון כדי לקדם את הבריאות. |
| התנסות | קוראים את קטע המידע **מה גורם לקלקול המזון?,** עמוד 45.  בקטע המידע התלמידים מתוודעים לחיידקים שגורמים לקלקול מזון שהושאר מחוץ למקרר. בקטע מוצגים מאפיינים של מזון מקולקל שבאים לידי ביטוי במראה, בריח ובטעם. את המושג חיידקים הילדים מכירים מהפרק על מחלות. |
| המשגה | עונים על המשימה **כיצד אפשר לשמור על המזון?**, עמוד 46.  מטרת המשימה היא למקד את הלומדים בתנאים הדרושים לשמירה על מזון מפני קלקול. המשימה נועדה להציג דרכים לשמירה על המזון (אחסון במקום מתאים, עטיפת המזון, בדיקת הטריות) וקריאת המידע על גבי תווית המוצר שמציגה את תאריך התפוגה שלו.  אפשר לבקש מהילדים לשאול את ההורים איך הם שומרים על המזון שלא יתקלקל (שומרים במקרר, סוגרים היטב את האריזה, בודקים תאריך תפוגה ומשתדלים להשתמש לפני התאריך, מאחסנים במקום מתאים ועוד)  תולים על הלוח את כרטיסי המילים שלמדנו **קלקול מזון, לשמור מזון** ומסבירים את הקשר בין שני המושגים. |
| יישום | עונים על המשימה **ארוחת בוקר משותפת,** עמוד 47.  המשימה נועדה לסכם את הפרק כולו באמצעות תכנון ארוחת בוקר בריאה.  הילדים מתכננים תפריט מגוון ומזין של ארוחה שכוללת סוגים שונים של מזון.  מומלץ לברר מראש (אפשר לתאם עם ההורים) מה הילדים מתכוונים להביא ובאיזו כמות, כדי שאפשר יהיה להכין ארוחה לכולם, וכמובן שבאותו הבוקר לא יאכלו בבית את ארוחת הבוקר.  **שימו לב!** לפני ביצוע המשימה, מומלץ לבדוק רגישות של תלמידים למזונות שתלמידים מביאים לארוחת הבוקר המשותפת.  המשימה נועדה גם לחזק התנהגויות מקדמות היגיינה והרגלי אכילה נבונים.  מומלץ שהאכילה המשותפת בכיתה תכלול: שטיפת ידיים לפני הארוחה, ישיבה  ליד שולחן עם מפית ויציאה להפסקה רק בסיום הארוחה, זריקת פסולת לפח האשפה, ניקוי השולחנות בתום הארוחה. במהלך הארוחה יש לשמור על שקט, על אווירה תרבותית ועל התנהגות הולמת. |
| סיכוםורפלקציה | קוראים את המשפטים שבתבנית **מה למדנו?,** עמוד 47.  מה אתם אוכלים בדרך כלל בארוחת הבוקר?  איזה שינוי תעשו בארוחת הבוקר שלכם כדי שיהיה מגוון ומזין?  איך הרגשתם בארוחה המשותפת? |